บลจ.ทิสโก้ชี้หุ้นขาลงโอกาสน้อย
บลจ.ทิสโก้ประเมินหุ้นขาลงมีจำกัด ตลาดแกร่งและใกล้ฤดูจ่ายปันผล มองดัชนี 680 จุดรับอยู่ แม้ตัดสินคดี 26 ก.พ.นี้อาจยังกดดันการลงทุน
18 ก.พ. 2553

บลจ.ทิสโก้ประเมินหุ้นขาลงมีจำกัด ตลาดแกร่งและใกล้ฤดูจ่ายปันผล มองดัชนี 680 จุดรับอยู่ แม้ตัดสินคดี 26 ก.พ.นี้อาจยังกดดันการลงทุน
นายสาห์รัช ชัฎสุวรรณ ผู้อำนวยการฝ่ายจัดการลงทุน บริษัทหลักทรัพย์จัดการกองทุน (บลจ.) ทิสโก้ เปิดเผยว่า แม้ผลการพิจารณาคดียึดทรัพย์อดีตนายกรัฐมนตรี พ.ต.ท.ทักษิณ ชินวัตร ในวันที่ 26 ก.พ.นี้จะออกมาอย่างไรก็ตาม แต่หลังจากนั้นยังคาดเดาไม่ออกว่าจะเกิดอะไรขึ้น ดังนั้นปัจจัยการเมืองยังกดดันหุ้นไทยอยู่และอาจทำให้หุ้นซึมไปช่วงหนึ่ง
อย่างไรก็ตาม หากมองอีกมุมการพิจารณาคดี ถือเป็นการปลดชนวนไป 1 ลูก อาจทำให้ความกังวลของนักลงทุนลดลงไประดับหนึ่ง คนที่ยังรอจังหวะเข้าซื้อก็จะได้ซื้อ และด้านปัจจัยพื้นฐานมองว่าหุ้นขาลงมีโอกาสน้อย ระดับ 680 จุดน่าจะรับอยู่ แต่หากเกิดกรณีใดๆ ขึ้นจนดัชนีหลุดระดับดังกล่าวก็ยังเชื่อว่าดัชนีจะไม่หลุด 650 จุดและหากสถานการณ์การเมืองดีขึ้น หุ้นไทยก็พร้อมจะปรับตัวขึ้น เพราะใกล้ฤดูกาลจ่ายเงินปันผลของบริษัทจดทะเบียน และคาดว่าช่วงครึ่งปีดัชนีมีโอกาสแตะ 800-850 จุดได้ ตามการฟื้นตัวของเศรษฐกิจโลก
“ปัจจุบันผลตอบแทนจากเงินปันผลจากตลาดหุ้นเฉลี่ยอยู่ที่ 5-6% สูงกว่าดอกเบี้ยเงินฝากธนาคารระยะสั้นซึ่งอยู่ประมาณ 1% ทำให้ส่วนต่างห่างกันมาก”นายสาห์รัช กล่าว 
นอกจากนี้ปัจจัยต่างประเทศ หากการแก้ปัญหาของประเทศกรีซชัดเจน เชื่อว่าความมั่นใจของนักลงทุนจะกลับเข้ามาในตลาดหุ้นอีกครั้ง และจะส่งผลให้ค่าเงินเหรียญสหรัฐอ่อนค่า ราคาสินค้าโภคภัณฑ์เพิ่มขึ้น บริษัทจึงแนะนำการลงทุนในหุ้นและโภคภัณฑ์ในปีนี้
สำหรับพอร์ตลงทุนกองทุนหุ้นของบลจ.ทิสโก้ถือหุ้นเกือบเต็มพอร์ต เพราะไม่เชื่อว่าหากขายหุ้นออกไปแล้วรอซื้อกลับจะคุ้มค่า